Perverse mænd fra hele verden udnytter huller i it-sikkerheden til at belure danske kvinder mod deres vilje

Har du haft oplevelser med usikre harddiske? Skriv til os på 1224@eb.dk /sms til 1224 (koster alm sms-takst) eller send en mail til friadgang@eb.dk.

'Her er en dansk mor, jeg gerne vil kneppe', 'Billeder af en fræk dansk mor efter hun har født ', 'Sexede billeder af dansk teenage-pige' .

Sådan skriver brugerne om mindst ti danske kvinder, der ufrivilligt er havnet på en sex-hjemmeside for lurere, som tænder på andres private billeder og filmoptagelser.

Det kan Ekstra Bladet i dag afsløre i forbindelse med kampagnen 'Fri adgang'

Kvinderne er endt på siden efter, at fremmede personer har udnyttet et sikkerhedshul i deres netværks-harddisk til at få adgang til deres private fotos. Herefter er billederne blevet delt på siden, hvor andre brugere begejstret kommer med seksuelle kommentarer til, hvad de vil gøre med de danske kvinder.

TV: Harddiske uden kode giver fri adgang til danskernes privatliv

Fælles for ofrene er, at harddiskene har været koblet til internettet og stået åbne for omverdenen, fordi de ikke har været sikret godt nok, eksempelvis med et kodeord. Men selv om der er fri adgang, er det stadig hamrende ulovligt at sprede indholdet, siger Kim Aarenstrup, chef for NC3, Rigspolities center for cyberkriminalitet.

- Dem, der lægger andres – ofte blufærdighedskrænkende – billeder op, overtræder både persondata-loven og straffeloven, siger han.

Ekstra Bladet har været i kontakt med administratoren bag hjemmesiden, der kører på en tjekkisk server. Han afviser, at han og de øvrige brugere udstiller de danske kvinder mod deres vilje:

– Folk glemmer ikke at sætte en adgangskode. De elsker at vise deres private fotos til offentligheden, siger han.

Den forklaring forarger en af de udstillede kvinder, Lise Korsgaard fra Skive. Hun havde ikke fået et password på sin netværkshardisk og derfor fik lurerne adgang til harddisken, hvor de stjal billeder af Lise som højgravid og bagefter delte på porno-hjemmesiden.

– Jeg synes, det er så usmageligt, at de giver mig skylden og siger, jeg har lyst til at blive udstillet. For det har jeg bestemt ikke, siger hun.